Ғәйнә башҡорттарының башҡа билдәле шәхестәре тураһында һөйләүҙе артабан да дауам итергә мөмкин булыр ине, әммә бөгөн төп маҡсат - һөйләп кенә ҡалыу түгел, ә уларҙың иҫтәлеген мәңгеләштереү. Был йәһәттән Башҡортостан Республикаһы Башлығы гранты ярҙамында эш бер аҙ алға киткән һәм И. Тасимовҡа, Т. Ишбулатовҡа һәйкәлдәр ҡуйылған, шулай уҡ "Олатайҙарҙың алтын китабы" ла үҙ урынын аласаҡ. Уларҙа И. Тасимовтың, Т. Ишбулатовтың, Салауат Юлаев ғәскәрендә булған 8 полковниктың биографияһы, 20-се башҡорт полкының тарихы яҙыласаҡ. Пермь крайы башҡорттары ҡоролтайы рәйесе Рәсил Мөхәмәтйәнов эшләнгән эштәр менән бер рәттән, проблемаларға ла, киләсәктә тормошҡа ашырыласаҡ проекттарға ла туҡталды. Бөгөн иң ҙур проблема - ул башҡорт берҙәйлеген һаҡлап ҡалыу. Был йәһәттән бары тик тарихыңды, тамырҙарыңды белеү генә ярҙам итә ала. Шуға ла ғәйнәләр тарихи хәтерҙе киләсәк быуындарға ла тапшырып ҡалдырырға тырыша: 1812 йылғы Ватан һуғышының 110 йыллығына Ҡуян ауылында 20-се башҡорт полкының иҫтәлеген мәңгеләштереү, Елпачиха ауылына ингән ерҙә ырыу тамғаһын ҡуйыу хыялы менән яна, "Алтын китап" эргәһенә Башҡорт ихатаһын төҙөп ултыртырға планлаштыра.